Eesti Korteriühistute Liidu (EKÜL) Võru büroo juhataja Margus Toome sõnul peavad spetsialistid kõige efektiivsemaks energia säästmise viisiks kortermaja küttesüsteemide tasakaalustamist, mille tulemusel on nii maja otsa- kui ka keskmistes korterites ühtlane temperatuur.
«Süsteemi tasakaalustamise järel väheneb elanike küttearve 30-45 protsenti,» ütles Toom ajalehele Võrumaa Teataja.
Tasakaalustamine võimaldab vältida olukorda, mil otsakorterite elanikud külmetavad ja nõuavad sooja juurde, kuid nende soovidele vastu tulles tõuseb keskmiste korterite temperatuur 26-27 kraadini, mis on juba liiast.
Küttesüsteemi tasakaalustamisel paigaldatakse majja regulaatorid, näiteks viiekorruselise kolme trepikojaga majal võib süsteemi tasakaalustamiseks minna ligi 40 regulaatorit – igale küttepüstikule üks.
Selline töö läheb kokku maksma ligikaudu 40 000 krooni. Toom teadis rääkida, et enne paigaldamist tuleb tellida ka projekt, mille maksumus on ligi 15 000 krooni. (PM)